Politiet fældede op til weekenden to vanvidsbilister i Hadsund kort efter hinanden. De to bilister, der kom kort efter hinanden, kørte langt over den lokale hastighedsbegrænsning på 50 km/t. - Deres overtrædelse falder ind under reglerne i den nye vanvidspakke, hvilket betyder, at de ud over en ubetinget frakendelse af førerretten nu får beslaglagt deres køretøjer med henblik på en mulig konfiskation, siger faglig koordinator i Trafiksektionen hos Nordjyllands Politi, Tom Nielsen. De to personer kørte med hastigheder på henholdsvis 111 km/t og 108 km/t. Mange fanget i fælden Nordjyllands Politi rykkede ud med fotovognen på baggrund af en borgerhenvendelse. Og i løbet af fem timers fartkontrol kørte 35 bilister for stærkt på strækningen og kan forvente en bøde i den nærmeste fremtid. - Vi må sige, at kontrollen fuldt ud bekræftede borgerens oplevelse af, at der bliver kørt for stærkt lige netop dér, siger Tom Nielsen. Han oplyser også, at politiet målte overtrædelser var af en sådan karakter, at der ud over en fartbøde vil være otte personer, der endvidere vil modtage et klip i kørekortet, ligesom tre personer vil få en betinget frakendelse af førerretten. Du kan som borger selv bestille en færdselskontrol på www.politi.dk/bestilenbetjent .

Opsummering:
Der var sat fotovogn op på Ålborgvej i Hadsund i fredags, og her røg mange bilister i fartfælden.